《题周功甫总领石溪三亭·雪亭》
宋代·王炎

竹窗环佩声珑玲，开窗不见山眉青。
玉妃翦水堕花片，龟手入袖肤粟生。
紫茵锦幕燎炉炽，不知酒面寒欲冰。
春葱百指酌暖玉，似胜煮茗松风鸣。
亭中主人笑无语，雪景佳处未易评。
诗成呵笔笔随冻，冥搜有味银海明。
天风浩浩吹鹤氅，欲跨白霓凌太清。
负暄曝背者谁子，此亭可望不可登。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。